CELEX: 62013CN0682
Language: hr
Date: 2013-12-23 00:00:00
Title: Predmet C-682/13 P: Žalba koju je 23. prosinca 2013. podnio Andechser Molkerei Scheitz GmbH protiv rješenja Općeg suda (drugo vijeće) od 15. listopada 2013. u predmetu T-13/12, Andechser Molkerei Scheitz GmbH protiv Europske komisije

15.2.2014   
            
            
               HR
            
            
               Službeni list Europske unije
            
            
               C 45/27
            
         Žalba koju je 23. prosinca 2013. podnio Andechser Molkerei Scheitz GmbH protiv rješenja Općeg suda (drugo vijeće) od 15. listopada 2013. u predmetu T-13/12, Andechser Molkerei Scheitz GmbH protiv Europske komisije
   (Predmet C-682/13 P)
   2014/C 45/45
   Jezik postupka: njemački
   
      Stranke
   
   
      Žalitelj: Andechser Molkerei Scheitz GmbH (zastupnik: H. Schmidt, Rechtsanwalt)
   
      Druga stranka u postupku: Europska komisija
   
      Zahtjevi
   
   Žalitelj od Suda zahtijeva da:
   
               —
            
            
               djelomično ukine rješenje Općeg suda od 15. listopada 2013. pod brojem predmeta T-13/12 u dijelu u kojem je odbio tužbu za poništenje sa zahtjevom da poništi Uredbu Komisije (EU) br. 1131/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu steviol glikozida (1), objavljene u Službenom listu 12. studenoga 2011. i
            
         
               —
            
            
               poništi Uredbu Komisije (EU) br. 1131/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu steviol glikozida, objavljenu u Službenom listu 12. studenoga 2011.
            
         
      Žalbeni razlozi i glavni argumenti
   
   Žalitelj kao prvo prigovara povredi njegovih temeljnih prava iz članka 47. Povelje o temeljnim pravima Europske unije. Tužba za poništenje u suštini je dopuštena primarnim zakonodavstvom Europske unije. Temeljno pravo iz članka 47. prve rečenice usmjereno je na načelno učinkovito korištenje dopuštenim pravnim lijekovima. Rješenje Općeg suda povređuje pravo žalitelja na učinkoviti pravni lijek u smislu jamstva učinkovite pravne zaštite iz članka 47. prve rečenice Povelje.
   Kao drugo, žalitelj prigovara povredi njegovog temeljnog prava iz članka 47. druge rečenice zbog zadiranja u njegovo temeljno pravo iz članka 21. na nediskriminaciju i njegovo temeljno pravo iz članka 16. na jamstvo slobode poduzetništva, a njegova žalbi nije uvažena kao učinkoviti pravni lijek. Žalitelj se žali na diskriminaciju njega kao ekološkog proizvođača jer su steviol glikozidi dopušteni na način koji njegovim konvencionalnim konkurentima daje neosnovanu i nepoštenu konkurentsku prednost.
   Žalitelj pored toga zahtijeva jednako postupanje od strane zakonodavca Unije. Prigovara povredi općeg načela jednakosti iz članka 20. Povelje o temeljnim pravima. Osim toga prigovara diskriminaciji sukladno članku 21. Povelje kao poduzetnika koji je ekološki proizvođač u odnosu na konvencionalne proizvođače hrane. Kao dokaz da se radi o proizvoljnoj diskriminaciji, žalitelj se poziva na Sporazum Europske unije sa Sjedinjenim Američkim Državama iz veljače 2012. koji dozvoljava da se ekološki proizvodi sa steviol glikozidima proizvedeni sukladno pravu Sjedinjenih država o ekološkim proizvodima na unutarnjem tržištu Unije mogu prodavati s bio logom EU-a. To pokazuje da ne postoji nijedan razuman razlog da se konvencionalnim konkurentima žalitelja dozvoli da proizvode jogurt sa steviol glikozidima i uz to izaberu pravni instrument koje uzrokuje da mu je uskraćena ova sloboda poduzetništva. Žalitelj prigovara da je povrijeđeno njegovo temeljno pravo iz članka 16. Povelje o temeljnim pravima na jamstvo njegove slobode poduzetništva.
   
      (1)  SL L 295, str. 205.